  ИА «Удмуртия» Удмуртиысь гурт возёсъёс поттэм ваньбурзылэсь табышез 2 миллиард манетлы будэтӥзы. 2016-тӥ арлы йылпумъянъёсъя со 30 миллиард манет луиз. Улосвылысь гурт возёсъя но сиён-юонъя министерстволэн коллегияз 22-тӥ южтолэзе со сярысь вераз удысэтлэн кивалтӥсез Александр Прохоров. «Та возьматэт ялан будэ. Ватсэт луэ нырысь ик йӧллэсь. 2015-тӥ арен ӵошатыса, йӧл 21 сюрс тонналы тросгес кыскемын», — пусйиз министр. Йӧлэз вузан элькунысь 16 ёросъёсын йылӥз. Соос пӧлын — Дэри (38 процент), Кез (20 процент), Сарапул (18 процент), Юкаменск (15 процент) ёросъёс. 13 ёросъёсын пудоез но тылобурдоез тросгес вузазы, 16 ёросъёсын — картофкаез но бакча сиёнъёсты. Кивалтэтлэн тӧроез Виктор Савельев пусйиз, пудо гидъёсты пуктонэз азьланьтозы шуыса. «Со программаез ми одно ик азьланьтомы. Со 70 фермаосты, кудъёссэ али асьмеос пуктӥськомы но оскиськомы, азьланьтомы шуыса <…> Коньдоз ӧз ке тырмы <…> арлэн кыкетӥ ӝыныяз ми ватсаса коньдон висъян сярысь пумкылъян кутомы», — пусйиз премьер-министр. Гурт возёсъёсын басьтэм табышъя рейтингын азьпалан Дэри, Сарапул но Вавож ёросъёс. Соос вылэ элькунысь вань ёросъёсын басьтэм табышлэн 30 процентэз усе. 2016-тӥ арын Удмуртиысь агропром огъет 69 миллиард 700 миллион манет тыр ваньбур поттӥз (2015-тӥ арын сярысь 2 миллиард 400 миллион манетлы тросгес). Со пӧлысь 34 миллиард 500 миллион манетлы — гурт возёс огазеяськонъёс но фермер возёсъёс. Ваньбур поттӥсь огазеяськонъёс пӧлын азьмынӥсьёс луо: Дэри ёрос (5 миллиард 800 миллион манет тыр ваньбур поттэмын), Вавож ёрос (3 миллиард 100 миллион манет), Ува, Эгра, Можга, Сарапул ёросъёс (2 миллиард манетлэсь ятыр). Фермеръёс пӧлын тросгес ваньбур поттӥзы Можга ёросын (964 миллион манет), Алнаш ёросын (512 миллион манет), Вотка но Шаркан ёросъёсын (400 миллион манетлэсь трос). Тегъёс: Ижкар ВикторСавельев Удмуртия гуртвозёс экономиканоконьдонужпумъёс АлександрПрохоров  